SAPD-lede eersdaags in hof vir ontvoering, afpersingArgieffoto ter illustrasie. (Foto: SAPS) Twee polisiesersante van Dobsonville in Gauteng is op aanklag van ontvoering, afpersing en die besit van gesteelde goedere in hegtenis geneem. Hulle sal Maandag in die Roodepoort-landdroshof verskyn. Nóg twee beamptes word in verband met dié aanklagte gesoek, maar is tans voortvlugtig. Lizzy Suping, woordvoerder van die onafhanklike polisieondersoekdirektoraat (Opod), sê vier polisiebeamptes het Vrydag na bewering na Payneville in Springs gery om die perseel van ŉ verdagte te deursoek. Hulle het die verdagte in hegtenis geneem en beslag gelê op R35 000 asook goud, weegskale en 25 liter suurvormende kwik. “In die polisievoertuig het die vier beamptes na bewering meer geld van die verdagte geëis, wat hy nie gehad nie. Hulle het hom glo aangesê om vriende te bel om hom te help om geld bymekaar te maak. Sy vriende kon ook nie help nie,” het Suping gesê. Dit is nie bekend hoeveel geld die beamptes geëis het nie. “Die polisiebeamptes het hom glo meegedeel dat hy in hegtenis sou bly todat hy die geld kon kry om hulle te betaal. Die verdagte se vriend het die voorval by Opod aangemeld wat saam met die polisie en die Johannesburgse metropolisie gewerk het om die betrokke beamptes en polisievoertuig op te spoor.” Die voertuig is in Roodepoort opgespoor, met net twee van die beamptes in die voertuig. Die geld en goedere waarop beslag gelê is, is in hul besit gevind. “Die twee sersante word tans by die Roodepoort-polisiestasie aangehou terwyl die ander twee beamptes nog voortvlugtig is.”